### NN 9/2025 (20.1.2025.), Uredba o izmjenama i dopunama Uredbe o mjerilima za plaće i drugim materijalnim pravima diplomatskih osoba Ministarstva obrane, vojnodiplomatskih osoba i osoba upućenih na rad u međunarodne organizacije

VLADA REPUBLIKE HRVATSKE

80

Na temelju članka 113. stavka 6. Zakona o obrani (»Narodne novine«, br. 73/13., 75/15., 27/16. i 110/17. – Odluka Ustavnog suda Republike Hrvatske, 30/18., 70/19. i 155/23.) i članka 144. stavka 4. Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.), Vlada Republike Hrvatske je na sjednici održanoj 16. siječnja 2025. donijela

UREDBU

O IZMJENAMA I DOPUNAMA UREDBE O MJERILIMA ZA PLAĆE I DRUGIM MATERIJALNIM PRAVIMA DIPLOMATSKIH OSOBA MINISTARSTVA OBRANE, VOJNODIPLOMATSKIH OSOBA I OSOBA UPUĆENIH NA RAD U MEĐUNARODNE ORGANIZACIJE

Članak 1.

U Uredbi o mjerilima za plaće i drugim materijalnim pravima diplomatskih osoba Ministarstva obrane, vojnodiplomatskih osoba i osoba upućenih na rad u međunarodne organizacije (»Narodne novine«, broj 125/17.) u članku 4. stavku 2. podstavku 1. riječi: »devizne vrijednosti koeficijenta s koeficijentom troškova života u državi primateljici (Prilog II.)« zamjenjuju se riječima: »vrijednosti koeficijenta za plaću u predstavništvu u inozemstvu s koeficijentom troškova života u državi primateljici (Prilog II.)«.

U podstavku 2. riječi: »devizne vrijednosti koeficijenta s postotkom kategorije važnosti predstavništva u inozemstvu (Prilog III.)« zamjenjuju se riječima: »vrijednosti koeficijenta za plaću u predstavništvu u inozemstvu s postotkom kategorije važnosti predstavništva u inozemstvu (Prilog III.)«.

Stavak 4. briše se.

Članak 2.

U članku 5. stavak 2. mijenja se i glasi:

»(2) Vrijednost koeficijenta za plaću u predstavništvu u inozemstvu utvrđuje Vlada Republike Hrvatske u skladu s uredbom kojom se određuje plaća, dodaci i naknade u službi vanjskih poslova.«.

Članak 3.

U članku 8. stavku 1. riječi: »devizne vrijednosti koeficijenta« zamjenjuju se riječima: »vrijednosti koeficijenta za plaću u predstavništvu u inozemstvu«.

Stavak 2. mijenja se i glasi. »Dodatak iz stavka 1. ovoga članka za dijete starije od 15 godina utvrđuje se na temelju potvrde o redovnom obrazovanju i traje do završetka redovnog obrazovanja.«.

Članak 4.

U članku 11. stavku 3. riječ: »kunama« zamjenjuje se riječju: »eurima«.

Članak 5.

U članku 12. stavku 2. riječ: »kunama« zamjenjuje se riječju: »eurima«.

Članak 6.

Članak 14. mijenja se i glasi:

»(1) Osobe iz članka 2. ove Uredbe koje za odlazak i dolazak s posla koriste javni prijevoz imaju pravo na naknadu troškova prijevoza u punom iznosu godišnje, mjesečne, tjedne odnosno pojedinačne cijene vozne karte mjesnoga javnog prijevoza koji je organiziran u sjedištu predstavništva.

(2) Ako ne postoji javni ili organizirani prijevoz u državi primateljici, pravo na naknadu troškova prijevoza na posao i s posla ostvaruje se u visini neoporezivo priznatog iznosa u skladu s propisima Republike Hrvatske kojima se uređuje oporezivanje dohotka za svaki prijeđeni kilometar.

(3) Osobama iz članka 2. ove Uredbe pravo na naknadu troškova prijevoza utvrđuje odlukom rukovoditelj ustrojstvene jedinice Ministarstva obrane nadležne za ljudske potencijale.«.

Članak 7.

Članak 15. mijenja se i glasi:

»(1) Iznimno, ako nije moguće korištenje službenog vozila ili drugog odgovarajućeg prijevoza osobe iz članka 2. ove Uredbe koje koriste privatni automobil u službene svrhe ostvaruju pravo na naknadu troškova u visini neoporezivo priznatog iznosa u skladu s propisima Republike Hrvatske kojima se uređuje oporezivanje dohotka za svaki prijeđeni kilometar.

(2) Naknada troškova obračunava se na osnovi putnog naloga i broja prijeđenih kilometara prema odobrenju rukovoditelja ustrojstvene jedinice Ministarstva obrane nadležne za poslove međunarodne obrambene suradnje.«.

Članak 8.

Članak 16. mijenja se i glasi:

»(1) Pri upućivanju na rad i povratku s rada iz inozemstva osobe iz članka 2. ove Uredbe imaju pravo na naknadu selidbenih i putnih troškova za sebe i članove uže obitelji koji s njima borave u državi primateljici na način da se priznaju sljedeći troškovi:

1. putni troškovi:

– troškovi prijevoza zrakoplovom u ekonomskom razredu ili željeznicom u prvom razredu i spavaćim kolima po potrebi te redovnom autobusnom linijom

– troškovi prijevoza do uzletišta, željezničke/autobusne postaje ili luke

– troškovi prijevoza privatnim automobilom u visini neoporezivo priznatog iznosa u skladu s propisima Republike Hrvatske kojima se uređuje oporezivanje dohotka za svaki prijeđeni kilometar

– dnevnica u iznosu propisanom Odlukom Vlade Republike Hrvatske o visini dnevnice za službeno putovanje u inozemstvo za korisnike koji se financiraju iz sredstava državnog proračuna

2. selidbeni troškovi:

– troškovi pakiranja do 300 eura za samca ili 400 eura za osobu s obitelji

– troškovi carinske manipulacije i osiguranja

– troškovi istovara i unosa stvari u stan i obratno

3. vozarina za prijevoz:

– zrakoplovom do 300 kg za samca ili 450 kg za osobu s obitelji

– cestovni ili željeznički prijevoz do 25 m³ za samca ili 50 m³ za osobu s obitelji

– brodski prijevoz – kontejner 20 ft za samca ili 40 ft za osobu s obitelji.

(2) Selidba u europske države organizira se i u pravilu obavlja javnim prijevozom odnosno prijevozom Ministarstva obrane ili se povjerava pravnoj osobi, u iznosima odnosno ograničenjima iz stavka 1. ovoga članka.«.

Članak 9.

U članku 18. stavak 1. mijenja se i glasi:

»(1) Pravo na naknadu troškova stanovanja ostvaruje se u visini od 90 % ugovorene cijene najma stana, a ovisno o broju članova uže obitelji koji borave u državi primateljici, naknadu ostvaruje:

– samac za stan s jednom spavaćom sobom

– obitelji s dva člana za stan s dvije spavaće sobe

– obitelji s tri člana za stan s tri spavaće sobe

– obitelji s četiri i više članova za stan s tri spavaće sobe.«.

U stavku 3. riječi: »odnosno 20 m²« brišu se.

Članak 10.

Članak 24. mijenja se i glasi:

»Naknada za troškove putovanja u Republiku Hrvatsku radi korištenja godišnjeg odmora dva puta godišnje ostvaruje se za:

– povratnu zrakoplovnu kartu u ekonomskom razredu za osobe iz članka 2. ove Uredbe i članove njihove uže obitelji koji borave u državi primateljici

– u novčanom iznosu u visini od 10 % vrijednosti koeficijenta za plaću u predstavništvu u inozemstvu za svakih 100 kilometara s ograničenjem da ukupna naknada ne može biti veća od vrijednosti koeficijenta za plaću u predstavništvu u inozemstvu.«.

Članak 11.

Iza članka 24. dodaje se članak 24.a koji glasi:

»Članak 24.a

Osoba u predstavništvu u inozemstvu ima pravo na naknadu u fiksnom iznosu za udaljenost mjesta rada u inozemstvu od sjedišta Ministarstva u Zagrebu i to na temelju najbliže cestovne udaljenosti za putovanja u Europi, a izvan Europe najbliže zračne udaljenosti, i to:

1. za udaljenost od 1450 do 5000 kilometara od sjedišta Ministarstva u iznosu od 150,00 eura mjesečno

2. za udaljenost veću od 5000 kilometara od sjedišta Ministarstva u iznosu od 300,00 eura mjesečno.«.

Članak 12.

U članku 26. stavku 1. riječi: »devizne plaće« zamjenjuju se riječima: »plaće u predstavništvu u inozemstvu.«.

Članak 13.

U članku 30. stavku 1. riječi: »devizne plaće« zamjenjuju se riječima: »plaće u predstavništvu u inozemstvu.«.

Članak 14.

Iza članka 33. dodaje se članak 33.a koji glasi:

»Članak 33.a

Ministar obrane odlukom propisuje način korištenja mobilnih priključaka i uređaja osoba iz članka 2. ove Uredbe.«.

Članak 15.

U članku 34. stavku 1. riječi: »u deviznim iznosima« zamjenjuju se riječima: »u eurima«.

Članak 16.

U članku 35. stavku 1. riječ: »deviznu« briše se.

U stavku 2. riječ: »devizne« briše se.

Članak 17.

Ostala prava iz radnog odnosa, koja nisu uređena ovom Uredbom, osobe iz članka 2. ove Uredbe, ostvaruju u skladu s propisima o državnim službenicima i namještenicima, općim propisima o radu te u skladu s odredbama Kolektivnog ugovora za državne službenike i namještenike, a djelatne vojne osobe u skladu sa zakonom kojim se uređuje služba u Oružanim snagama Republike Hrvatske.

Članak 18.

(1) Plaća za rad u predstavništvu u inozemstvu obračunava se i isplaćuje u pravilu u valuti euro.

(2) Iznimno, može se odlukom ministra obrane ili osobe koju on za to ovlasti odobriti isplata plaće u valuti različitoj od eura uz primjenu srednjeg tečaja Hrvatske narodne banke koji vrijedi na prvi dan u mjesecu u kojem se isplaćuje plaća.

(3) U slučaju promjene međusobnog odnosa srednjeg tečaja valute isplate plaće i eura, važećeg na prvi dan u mjesecu isplate, za više od +/ – 10 % u odnosu na srednji tečaj Hrvatske narodne banke koji je vrijedio na dan početka primjene važeće Odluke o usklađivanju prosječnih koeficijenata troškova života u državama u kojima Republika Hrvatska ima predstavništva, uredit će se isplata prema tečaju koji je vrijedio na dan početka primjene važeće Odluke o usklađivanju prosječnih koeficijenata troškova života u državama u kojima Republika Hrvatska ima predstavništva, a do sljedeće redovite usklade prosječnih koeficijenata troškova života u državama u kojima Republika Hrvatska ima predstavništva.

Članak 19.

Prilog I. Koeficijenti polazne osnovice složenosti poslova prema diplomatskim, vojnodiplomatskim i ostalim zvanjima, koji je sastavni dio Uredbe o mjerilima za plaće i drugim materijalnim pravima diplomatskih osoba Ministarstva obrane, vojnodiplomatskih osoba i osoba upućenih na rad u međunarodne organizacije (»Narodne novine«, broj 125/17.), zamjenjuje se novim Prilogom I. Koeficijenti polazne osnovice složenosti poslova prema diplomatskim, vojnodiplomatskim i ostalim zvanjima koji se nalazi u prilogu ove Uredbe i njezin je sastavni dio.

Članak 20.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/86
 Urbroj: 50301-29/09-25-2
 Zagreb, 16. siječnja 2025.

Predsjednik
 mr. sc. Andrej Plenković, v. r.

PRILOG I.

KOEFICIJENTI POLAZNE OSNOVICE SLOŽENOSTI POSLOVA PREMA DIPLOMATSKIM, VOJNODIPLOMATSKIM I OSTALIM ZVANJIMA

|  |  |
| --- | --- |
| Koeficijent | DIPLOMATSKO I VOJNODIPLOMATSKO OSOBLJE |
| 5,680 | Vojni predstavnik u Stalnom predstavništvu Republike Hrvatske pri Organizaciji Sjevernoatlantskog ugovora i Europskoj uniji u sastavu Stalnog predstavništvu Republike Hrvatske pri Organizaciji Sjevernoatlantskog ugovora  Voditelj Odjela za obrambenu politiku u Stalnom predstavništvu Republike Hrvatske pri Organizaciji Sjevernoatlantskog ugovora |
| 5,325 | Vojni izaslanik  Vojni savjetnik u Stalnoj misiji Republike Hrvatske pri Ujedinjenim narodima  Vojni savjetnik u Stalnoj misiji Republike Hrvatske pri OESS-u  Zamjenik vojnog predstavnika u Stalnom predstavništvu Republike Hrvatske pri Organizaciji Sjevernoatlantskog ugovora i Europskoj uniji u sastavu Stalnog predstavništvu Republike Hrvatske pri Organizaciji Sjevernoatlantskog ugovora  Nacionalni vojni predstavnik Republike Hrvatske u Savezničkom zapovjedništvu za operacije  Nacionalni vojni predstavnik Republike Hrvatske u Savezničkom zapovjedništvu za transformaciju  Časnici na pozicijama generala/admirala u međunarodnim organizacijama |
| 4,852 | Viši savjetnik u Odjelu za obrambenu politiku u Stalnom predstavništvu Republike Hrvatske pri Organizaciji Sjevernoatlantskog ugovora  Viši stožerni časnik u nacionalnim predstavništvima pri međunarodnim organizacijama |
| 4,325 | Pomoćnik vojnog izaslanika  Savjetnik u Odjelu za obrambenu politiku u Stalnom predstavništvu Republike Hrvatske pri Organizaciji Sjevernoatlantskog ugovora  Niži stožerni časnik u nacionalnim predstavništvima pri međunarodnim organizacijama |
|  | OSTALO OSOBLJE MINISTARSTVA OBRANE |
| 4,852 | Viši savjetnik pri međunarodnim organizacijama |
| 4,325 | Savjetnik pri međunarodnim organizacijama |
| 4,852 | Viši stožerni časnik pri međunarodnim organizacijama |
| 4,325 | Niži stožerni časnik pri međunarodnim organizacijama |
| 3,701 | Viši stožerni dočasnik pri međunarodnim organizacijama |
| 3,436 | Niži stožerni dočasnik pri međunarodnim organizacijama |
| 4,852 | Prvi dočasnik u NATO zapovjednoj strukturi |
| 3,274 | Tajnik – prevoditelj |
| 3,094 | Vozač – pratitelj |
|  | CIVILNO OSOBLJE RACVIAC-a – Centra za sigurnosnu suradnju |
| 5,150 | Direktor RACVIAC – Centra za sigurnosnu suradnju |
| 4,400 | Zamjenik direktora RACVIAC – Centra za sigurnos­nu suradnju |
| 4,155 | Upravitelj za programe/voditelj programa |
| 3,403 | Djelatnik za provedbu programa/djelatnik za planiranje i vezu/upravitelj za operativne poslove |
| 2,915 | Čelnik Administrativno-financijskog odjela/čelnik Odjela za potporu/djelatnik za odnose s javnošću |
| 2,810 | Viši savjetnik |
| 2,315 | Referent/vozač/pomoćno osoblje |